Imẓmudn

Gan Imẓmudn (s tɛṛabt: مصمودة) yan umqqun imqqurn n tqbilin timaziɣin nna tt inn ikkan ɣ Lmɣrib, tg yat zɣ timqqranin akkʷ g Tmazɣa ɣ tsga n Ijanatn d Iẓnagn. Ass ad, tugt n imẓmudn gan imssiwln s tutlayt tamaziɣt Taclḥiyt, ilin kra gisn, zun d irgragn, nna immattin s Tɛṛabt.  

 Amzruy 
Kkan tt inn yada imẓmudn umẓn igzman mqqurnin zɣ ikalln n Lmɣrib, gin mddn zdɣnin ur ittmuddun, salan tafllaḥt. Tkka tt inn Aɣmat da illan ɣ Udrar n Drn tga tamaẓunt nnsn. Zɣ tasuta tis 10, kcmn t nn tqbilin tiẓnagin d tijanatin, kcmn s ikalln nna ɣ tt inn kkan imẓmudn. Kcmn iṛḥḥaln iɛṛabn dɣ nttni zɣ tasuta tis 12 s mad tt iḍfarn.

Ismun U Tumrt tiqbilin n Imẓmudn ɣ tuddma n tasuta tis 12, isrs tirsal n umussu amwḥḥid lli rad ismun Lmɣrib imqqurn akkʷ d Wandalus.Nelson 19-20 Ḍaṛat n tḍuṛi n uwank nnsn, urrin daɣ imẓmudn s mk lli tt inn kkan, yawi tt ku aqbil ɣar ɣ tnafut nns, icku asn watig asrtan da tt inn darsn ikkan.

 Tiqbilin nnsn 
Dat n ukccum n Iɛṛabn n Banu Hilal ɣ tgira n tasuta tis 12, kkan tt inn imẓmudn bḍan f kraḍt trubba mqqurnin: Iɣʷmarn ɣ ugafa, Ibrɣwaṭn ɣ wammas n Lmɣrib, d imẓmudn ɣ unẓul.

Ibdr umara (war ism) n udlis Mafāxir al-Barbar, lli ittyuran ɣ 1312, yat tlgamt n tqbilin n imẓmudn gitsnt: Iḥaḥan, Irgragn, Iwrikn, Izmirn (izmrawn?), Igdmiwn, Ingnfis, Ilizrgn (هزرجة), Idkkʷaln, Intan (هنتاتة), Inmaɣus (ماغوسة), Itḥlawn.

Ɣ ugafa, kkan tt inn imẓmudn amun ɣ Iɣʷmarn, ilint didsn snat tqbilin mẓẓiynin nna ibdr Lbakri ɣ tasuta tis 11: Aẓẓadn nna izdɣn gr Lqṣṛ Lkbir d Wzzan, d yat tqbilt yaḍnin izdɣn ɣ tama n Sbta.

Ɣ unẓul, kkan tt inn bḍan f snat trubba mqqurnin: Imẓmudn n uzaɣar (agafa n Idrarn n Drn) d Imẓmudn n idrarn. Ɣ tiqbilin a ad tt inn ikkan ɣ izaɣarn: Idkkʷaln, Ayt Mgir, Izmirn, Irgragn, Iḥaḥan. Imẓmudn n idrarn umẓn Adrar n Drn (Aṭlas Mqqurn) d tsggʷin n Waṭlas Mẓẓiyn. Ɣ udrar n Drn, tiqbilin gis llanin gant tnt: Igliwa, Ilann (?), Iwrikn, Izrajn, Aẓẓadn (kcmn gisn Imsfiwn, Inmaɣus d Induɣaɣ), Intan (kcmn gisn Iɣiɣayn), Ayt Tinml, iẓudn (صودة), Igdmiwn d ingnfis (kcmn gisn Isksawn), Ayt Wawzgit (Tifnut).  Tiqbilin n Imẓmudn nna illan ɣ tsggʷin n Sus d Waṭlas Mẓẓiyn gant tnt: iskʷtann d Warɣn. Ttyubdarnt tqbilin yaḍnin ɣ dar umara n tasuta tis 12 Lidrisi, macc ur wala baynn ismawn nnsnt ɣ warra.

Da anɣ ittini Ibn Xaldun mas d Iskurn (هسكورة), lli igan iẓnagn s iẓuran, zdɣn ɣ idrarn n Waṭlas, ar tn bahra smunn mddn d Imẓmudn acku uwsn i tmntilt Tamwḥḥidt. Tiqbilin nnsnt gant tnt: Izmrawn, Imɣran, Igrnan, Iɣʷjdamn, Infḍwak, Imṣṭawn (?), Inultan, Intift.

 Tisaɣulin 

Taggayt:Tiqbilin timaziɣin
Taggayt:Imaziɣn
Taggayt:Imẓmudn
Taggayt:Tiqbilin n Lmɣrib